Tuskan hukuttaminen
Hyvä minuuden-piinansa pistävä, pieni
 upottaa rajattomaan on vaivojen mereen,
 joka vyöryen lyö yli vähäisen tieni
 etelään sekä pohjaan ja länteen ja itään.
 Hyvä on veren kärsivän yhtyä vereen,
 joka suonissa pauhaa huutaen rauhaa,
 sovitusta ja yön, levon lohtua ja lauhaa,
 joka ympäri maan viatonna nyt vuotaa,
 tajun vaipua tään, jok’ ei ymmärrä mitään
 hyvä äärettömään, joka maailmoja luotaa,
 joka tietää, jolla on kaikesta selko –
 hukuttaa hyvä siihen on tuska ja pelko.